
Betegtájékoztató: Információk a felhasználó számára

Fesoterodine Zentiva 4 mg retard tabletta
Fesoterodine Zentiva 8 mg retard tabletta
fezoterodin-fumarát


Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
· Tartsa meg a betegtájékoztatót, mert a benne szereplő információkra a későbbiekben is szüksége lehet.
· További kérdéseivel forduljon kezelőorvosához vagy gyógyszerészéhez.
· Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.
· Ha Önnél bármilyen mellékhatás jelentkezik, tájékoztassa erről kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.

A betegtájékoztató tartalma:
1. Milyen típusú gyógyszer a Fesoterodine Zentiva és milyen betegségek esetén alkalmazható?
2. Tudnivalók a Fesoterodine Zentiva szedése előtt
3. Hogyan kell szedni a Fesoterodine Zentiva-t?
4. Lehetséges mellékhatások
5. Hogyan kell a Fesoterodine Zentiva-t tárolni?
6. A csomagolás tartalma és egyéb információk


1.	Milyen típusú gyógyszer a Fesoterodine Zentiva és milyen betegségek esetén alkalmazható?

A Fesoterodine Zentiva egy fezoterodin-fumarát nevű hatóanyagot tartalmaz és egy úgynevezett antimuszkarin-kezelés, amely csökkenti a hiperaktív (túlműködő) hólyag tevékenységét és felnőtt beteg esetében a tünetek kezelésére alkalmazzák.

A Fesoterodine Zentiva a hiperaktív hólyag okozta tüneteket kezeli, mint például:
· a hólyagürülés szabályozásának zavara (késztetéses inkontinenciának nevezik),
· sürgető vizelési inger (inkontinencia),
· a szokásosnál gyakoribb vizeletürítés (gyakoribb vizelési inger).


2.	Tudnivalók a Fesoterodine Zentiva szedése előtt

Ne szedje a Fesoterodine Zentiva-t:
· ha allergiás a fezoterodinra vagy a gyógyszer (6. pontban felsorolt) egyéb összetevőjére (lásd 2. pont, „a Fesoterodine Zentiva laktózt tartalmaz”).
· ha nem képes teljes mértékben kiüríteni a hólyagját (vizeletretenció).
· ha lassan ürül a gyomra.
· ha Önnek zárt zugú glaukoma (zöldhályog) nevű szembetegsége van (emelkedett szemnyomás), amely nincs megfelelően kezelve
· ha Önnek súlyos izomgyengesége van (miaszténia gravisz)
· ha Önnek fekélyekkel és gyulladással járó vastagbélbetegsége van (súlyos kolitisz ulceróza)
· ha Önnek kórosan nagy vagy kitágult vastagbele van (toxikus megakolon)
· ha Önnek súlyos májbetegsége van
-	ha Önnek vese- vagy közepesen súlyos vagy súlyos májbetegsége van és a következő hatóanyagokat tartalmazó gyógyszereket szed: itrakonazol vagy ketokonazol (gombás fertőzések kezelésére alkalmazzák), ritonavir, atazanavir, indinavir, saquinavir vagy nefenavir (HIV fertőzés kezelésére alkalmazott vírus ellenes gyógyszerek), klaritromicin vagy telitromicin (bakteriális fertőzések kezelésére alkalmazzák) és nefazodon (depresszió kezelésére alkalmazzák).

Figyelmeztetések és óvintézkedések

A fezoterodin nem mindig alkalmas az Ön számára. Amennyiben az alábbiak közül bármelyik vonatkozik Önre, beszéljen kezelőorvosával mielőtt elkezdené szedni a Fesoterodine Zentiva-t:
· ha hólyagját nehezen tudja teljesen kiüríteni (például dülmirigy-megnagyobbodás miatt).
· ha korábban már tapasztalt lassú bélműködést vagy súlyos székrekedésben szenved.
· ha Önt zárt zugú glaukoma nevű szembetegség miatt kezelték.
· ha Önnek súlyos vese vagy májbetegsége van. Lehet, hogy orvosa ilyenkor csökkenti az Ön gyógyszeradagját.
· ha Önnek úgynevezett vegetatív neuropátiája van, amely olyan idegrendszeri betegség, ami olyan tüneteket okoz, mint a vérnyomásának változása vagy rendellenesség a bélműködésben vagy szexuális működésben.
· ha Önnek olyan emésztőszervi betegsége van, amely befolyásolja az étel továbbítását és/vagy emésztését.
· ha Önnek gyomorégése van vagy böfög.
· ha Ön húgyúti fertőzésben szenved, az orvosa antibiotikumot írhat fel Önnek.

Szívproblémák: Beszéljen kezelőorvosával, ha a következő betegségek valamelyikében szenved:
· ha Önnek EKG (szív elektromos tevékenységének vizsgálata) rendellenessége van, amelyet QTc-távolság meghosszabbodásnak neveznek, vagy olyan gyógyszereket szed, amelyek ezt okozhatják.
· ha lassú a szívverése (bradikardia).
· ha olyan szívbetegségben szenved, mint a szívizom iszkémia (a szívizom rossz keringése), szabálytalan szívverés vagy szívelégtelenség.
· ha hipokalémiában szenved, melynek jele a vér kórosan alacsony káliumszintje.

Gyermekek és serdülők
Ne adja ezt a gyógyszert 18 éves kornál fiatalabb gyermekeknek és serdülőknek, mert hatásosságát és biztonságosságát az esetükben még nem bizonyították.

Egyéb gyógyszerek és a Fesoterodine Zentiva
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett valamint szedni tervezett egyéb gyógyszereiről. Kezelőorvosa fogja megmondani, hogy szedheti-e egyidejűleg a Fesoterodine Zentiva-t egyéb gyógyszerekkel.

Kérjük, tájékoztassa kezelőorvosát, ha az alábbi felsorolásnak megfelelő gyógyszert szed. A fezoterodinnal történő együttes bevételük felerősíthetik vagy gyakoribbá tehetik az olyan mellékhatásokat, mint a szájszárazság, székrekedés, vizeletürítési nehézség vagy aluszékonyság.
· amantadin hatóanyagot tartalmazó gyógyszerek (Parkinson-kór kezelésére alkalmazzák)
· egyes gyógyszerek, melyeket a gyomormozgás fokozására vagy a gyomorgörcs oldására vagy tengeribetegség megelőzésére használnak, így a metoklopramidot tartalmazó gyógyszerek.
· egyes gyógyszerek, amelyeket pszichiátriai kórképekben használnak, így az antidepresszánsok és a neuroleptikumok.

Kérjük, akkor is tájékoztassa kezelőorvosát, ha az alábbi gyógyszerek valamelyikét szedi:
· a következő hatóanyagtartalmú gyógyszerek, amelyek megnövelhetik a fezoterodin lebontását, és így csökkentik a hatást: orbáncfű (gyógynövény), rifampicin (bakteriális fertőzések kezelésre alkalmazzák), karbamazepin, fenitoin és a fenobarbitál (többek között epilepszia kezelésére alkalmazzák)
· a következő hatóanyagtartalmú gyógyszerek, melyek fokozhatják a fezoterodin vérszintjét: az itrakonazol vagy ketokonazol (gombás fertőzések kezelésére alkalmazzák), ritonavir, atazanavir, indinavir, szakvinavir vagy nelfinavir (vírusellenes gyógyszer a HIV-fertőzés kezelésére), klaritromicin vagy telitromicin (bakteriális fertőzések kezelésre alkalmazzák) és nefazodon (depresszió kezelésére alkalmazzák), fluoxetin vagy paroxetin (depresszió vagy szorongás kezelésére alkalmazott gyógyszerek), bupropion (dohányzásról történő leszokásra vagy depresszió kezelésére alkalmazzák), kinidin (aritmia kezelésére alkalmazzák) és cinakalcet (hiperparatireózis (mellékpajzsmirigy-túlműködés) kezelésére alkalmazzák).
· metadont tartalmazó gyógyszerek (erős fájdalmak csillapítására és függőségi problémák kezelésére használják).

Terhesség és szoptatás
Ne szedje a Fesoterodine Zentiva-t, ha terhes, mivel nem ismert, hogy milyen hatással van a fezoterodin a terhességre és a magzatra.

Nem ismert, hogy a fezoterodin kiválasztódik-e az anyatejbe; ezért ne szoptasson a Fesoterodine Zentiva alkalmazása alatt.

Ha Ön terhes vagy szoptat, illetve ha fennáll Önnél a terhesség lehetősége vagy gyermeket szeretne, a gyógyszer szedése előtt beszéljen kezelőorvosával vagy gyógyszerészével.

A készítmény hatásai a gépjárművezetéshez és a gépek kezeléséhez szükséges képességekre
A Fesoterodine Zentiva egy olyan gyógyszer, amely homályos látást, szédülést és aluszékonyságot okozhat. Ha Ön ezek közül bármelyiket tapasztalja ne vezessen, na használjon szerszámokat vagy ne kezeljen gépeket.

A Fesoterodine Zentiva laktózt és nátriumot tartalmaz
A Fesoterodine Zentiva laktózt tartalmaz. Amennyiben kezelőorvosa korábban már figyelmeztette Önt, hogy bizonyos cukrokra érzékeny, keresse fel orvosát, mielőtt elkezdi szedni ezt a gyógyszert.

A készítmény kevesebb, mint 1 mmol (23 mg) nátriumot tartalmaz retard filmtablettánként, azaz gyakorlatilag „nátriummentes”.


3.	Hogyan kell szedni a Fesoterodine Zentiva-t?

A gyógyszert mindig kezelőorvosa által elmondottaknak megfelelően szedje. Amennyiben nem biztos az adagolást illetően, kérdezze meg kezelőorvosát vagy gyógyszerészét.

A Fesoterodine Zentiva ajánlott kezdőadagja egy 4 mg-os tabletta naponta. Attól függően, hogy hogyan reagál a gyógyszerre, kezelőorvosa nagyobb adagot, naponta egy 8 mg-os tablettát is előírhat.

A tablettát egészben, egy pohár vízzel nyelje le. Ne rágja szét a tablettát. A Fesoterodine Zentiva étkezés során vagy étkezéstől függetlenül is bevehető.

Annak érdekében, hogy ne felejtse el bevenni gyógyszerét, előnyös lehet, ha minden nap ugyanabban az időpontban veszi be a tablettát.

Ha az előírtnál több Fesoterodine Zentiva-t vett be
Ha az előírtnál több tablettát vett be vagy valaki más véletlenül bevette az Ön tablettáját, akkor azonnal forduljon kezelőorvosához vagy menjen kórházba. Mutassa meg a gyógyszer dobozát.

Ha elfejtette bevenni a Fesoterodine Zentiva-t
Ha elfelejtett bevenni egy tablettát, akkor azonnal vegye be amikor eszébe jut, de ne vegyen be egynél több tablettát egy napon. Ne vegyen be kétszeres adagot a kihagyott tabletta pótlására.

Ha idő előtt abbahagyja a Fesoterodine Zentiva szedését
Ne hagyja abba a Fesoterodine Zentiva szedését anélkül, hogy orvosával megbeszélte volna, mivel a hiperaktív hólyag okozta tünetei visszatérhetnek vagy rosszabbodhatnak a Fesoterodine Zentiva elhagyása után.
Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.


4.	Lehetséges mellékhatások

Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

Néhány mellékhatás súlyos lehet
Ritkán súlyos allergiás reakciók, beleértve az angioödémát, fordulhatnak elő. Hagyja abba a Fesoterodine Zentiva szedését és azonnal beszéljen kezelőorvosával, ha Önnél az arc, a száj vagy a torok duzzanata alakul ki, mivel ez életveszélyes lehet.

Egyéb mellékhatások

Nagyon gyakori (10 beteg közül több mint 1-et érinthet)
Szájszárazság alakulhat ki. Ez a hatás általában enyhe vagy mérsékelt fokú. Ez a fog szuvasodásának nagyobb kockázatához vezethet. Ezért naponta kétszer mosson fogat, és kétség esetén keresse fel fogorvosát.

Gyakori (10 beteg közül legfeljebb 1-et érinthet)
· szemszárazság,
· székrekedés,
· emésztési zavar (diszpepszia),
· erőlködés vagy fájdalom a hólyag kiürítésénél (dizuria),
· szédülés,
· fejfájás,
· gyomorfájdalom,
· hasmenés,
· émelygés,
· alvászavar (inszomnia),
· torokszárazság.

Nem gyakori (100 beteg közül legfeljebb 1-et érinthet)
· húgyúti fertőzés,
· álmosság (aluszékonyság),
· ízérzészavar (dizgézia),
· forgó szédülés (vertigó),
· bőrkiütés,
· száraz bőr,
· viszketés,
· gyomortáji kellemetlen érzés,
· szélgörcs (fokozott gázképződés),
· a hólyag teljes kiürítésének zavara (vizeletretenció),
· nehezített vizeletürítés,
· nagyfokú kimerültség (fáradékonyság),
· szapora szívverés (tahikardia),
· szívdobogásérzés,
· májproblémák,
· köhögés,
· orrszárazság,
· torokfájdalom,
· a gyomorsav visszafolyása a nyelőcsőbe (reflux),
· homályos látás.

Ritka (1000 beteg közül legfeljebb 1-et érinthet)
· csalánkiütés (urtikária),
· zavartság,
· zsibbadás (hipesztézia) a száj körül.

Mellékhatások bejelentése
Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül.
A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.


5.	Hogyan kell a Fesoterodine Zentiva-t tárolni?

A gyógyszer gyermekektől elzárva tartandó!

A dobozon és a buborékcsomagoláson feltüntetett lejárati idő (Felhasználható:/Felh.:/ EXP:) után ne szedje ezt a gyógyszert. A lejárati idő az adott hónap utolsó napjára vonatkozik.

Fesoterodine Zentiva 4 mg
Legfeljebb 30 °C-on tárolandó.
A nedvességtől való védelem érdekében a buborékcsomagolást tartsa jól lezárva.

Fesoterodine Zentiva 8 mg
Ez a gyógyszer nem igényel különleges tárolási hőmérsékletet.
A nedvességtől való védelem érdekében a buborékcsomagolást tartsa jól lezárva.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.


6.	A csomagolás tartalma és egyéb információk

Mit tartalmaz a Fesoterodine Zentiva?
· A készítmény hatóanyaga: a fezoterodin-fumarát.
Fesoterodine Zentiva 4 mg
4 mg fezoterodin-fumarátot tartalmaz retard tablettánként, amely 3,1 mg fezoterodinnak felel meg.
Fesoterodine Zentiva 8 mg
8 mg fezoterodin-fumarátot tartalmaz retard tablettánként, amely 6,2 mg fezoterodinnak felel meg.

· Egyéb összetevők:
tablettamag: glicerin-dibehenát, hipromellóz, talkum, laktóz-monohidrát, mikrokristályos cellulóz.
filmbevonat:
4 mg: poli(vinil-alkohol), talkum, titán-dioxid (E171), glicerin-monokaprilokaprát, nátrium-lauril-szulfát, indigókármin alumínium lakk (E132).
8 mg: poli(vinil-alkohol), talkum, titán-dioxid (E171), glicerin-monokaprilokaprát, nátrium-lauril-szulfát, indigókármin alumínium lakk (E132), vörös vas-oxid (E172).

Milyen a Fesoterodine Zentiva külleme és mit tartalmaz a csomagolás?
Fesoterodine Zentiva 4 mg retard tabletta
Világoskék, ovális, mindkét oldalán domború, 13 × 7 mm méretű filmbevonatú tabletta, az egyik oldalán ’4’ számmal ellátva.

Fesoterodine Zentiva 8 mg retard tabletta
Kék, ovális, mindkét oldalán domború, 13 × 7 mm méretű filmbevonatú tabletta, az egyik oldalán ’8’ számmal ellátva.

A Fesoterodine Zentiva 14 db, 28 db, 30 db, 84 db, 100 db retard tablettát tartalmazó OPA/Alu/PVC-Aluminium perforált vagy nem perforált buborékcsomagolásban, kapható.

Nem feltétlenül mindegyik kiszerelés kerül kereskedelmi forgalomba.

A forgalomba hozatali engedély jogosultja
Zentiva, k.s., 
U kabelovny 130, 
Dolní Měcholupy, 
102 37, Prága 10, 
Csehország

Gyártó
Rontis Hellas Medical and Pharmaceutical Products S.A.
P.O. Box 3012 Larissa Industrial Area,
Larissa, 41500
Görögország

Ezt a gyógyszert az Európai Gazdasági Térség tagállamaiban az alábbi neveken engedélyezték:
Magyarország, Franciaország, Norvégia, Svédország: Fesoterodine Zentiva

Fesoterodine Zentiva 4 mg retard tabletta
OGYI-T-23875/01     14×      OPA/Al/PVC - Alumínium buborékcsomagolás
OGYI-T-23875/02     14×      adagonként perforált OPA/Al/PVC – Alumínium buborékcsomagolás
OGYI-T-23875/03     28×      OPA/Al/PVC - Alumínium buborékcsomagolás
OGYI-T-23875/04     28×      adagonként perforált OPA/Al/PVC – Alumínium buborékcsomagolás
OGYI-T-23875/05     30×      OPA/Al/PVC - Alumínium buborékcsomagolás
OGYI-T-23875/06     30×      adagonként perforált OPA/Al/PVC – Alumínium buborékcsomagolás
OGYI-T-23875/07     84×      OPA/Al/PVC - Alumínium buborékcsomagolás
OGYI-T-23875/08     84×      adagonként perforált OPA/Al/PVC – Alumínium buborékcsomagolás
OGYI-T-23875/09     100×    OPA/Al/PVC - Alumínium buborékcsomagolás
OGYI-T-23875/10     100×    adagonként perforált OPA/Al/PVC – Alumínium buborékcsomagolás

Fesoterodine Zentiva 8 mg retard tabletta
OGYI-T-23875/11     14×      OPA/Al/PVC - Alumínium buborékcsomagolás
OGYI-T-23875/12     14×      adagonként perforált OPA/Al/PVC – Alumínium buborékcsomagolás
OGYI-T-23875/13     28×      OPA/Al/PVC - Alumínium buborékcsomagolás
OGYI-T-23875/14     28×      adagonként perforált OPA/Al/PVC – Alumínium buborékcsomagolás
OGYI-T-23875/15     30×      OPA/Al/PVC - Alumínium buborékcsomagolás
OGYI-T-23875/16     30×      adagonként perforált OPA/Al/PVC – Alumínium buborékcsomagolás
OGYI-T-23875/17     84×      OPA/Al/PVC - Alumínium buborékcsomagolás
OGYI-T-23875/18     84×      adagonként perforált OPA/Al/PVC – Alumínium buborékcsomagolás
OGYI-T-23875/19     100×    OPA/Al/PVC - Alumínium buborékcsomagolás
OGYI-T-23875/20     100×    adagonként perforált OPA/Al/PVC – Alumínium buborékcsomagolás

A betegtájékoztató legutóbbi felülvizsgálatának dátuma: 2024. április.
NNGYK/GYSZ/13120/2024
NNGYK/GYSZ/13123/2024
NNGYK/GYSZ/9893/2024
NNGYK/GYSZ/9895/2024

